elumere lainetel: jaanuar 2010
Kört-Pärtel
Sassis nagu Kört-Pärtli särk pühapäeva hommikul... Nii tavatses vanarahvas ikka öelda, kui midagi segamini oli. Aga mõni segadus on isegi meeldiv ja kui keegi näiteks minu tööasjade virna tahaks koristada, panen mina kohe kisama - ma ise tean täpselt, kus miski on seal.
Aga sassis ja segamini asju on mujal ka.
Kumb on rohkem sassis, kas traadihunnik metsas või inimene, kes selle sinna viinud on?
Lauapealne on koristamata ja sassis... Ja pilt meelega uduseks jäetud, et asjade tuvastamine uudishimulikele raskemaks teha :)
Poja habemehakatus sassis...
Või on sassis hoopis oksad lumekuhja all? Või koer peadpidi lumehanges?
Kirjutanud kukupai klo 21:24 4 vastukaja Linkit tähän tekstiin
Trepid, need trepid...
Sain ühe mureliku telefonikõne. Probleem päris tõsine, et äkki ma oskan aidata või head nõu anda. Ei osanud...
Asi siis selles, et elab üks üle 90-ne memmeke pensionieas tütrega liftita korrusmaja viiendal korrusel. Toas liigub, aga välja ei saa, lihtsalt ei jaksa mööda treppe ronida enam...
Memmekesel kuulmine kehvavõitu ning nüüd ei aita kuuldeaparaat ka enam. Oleks vaja võimsamat. Kuulmiskeskus ütleb, et tooge aga memmeke siia, teeme audiogrammi ja vaatame, küllap leidub midagi sobivat. Koju me ei tule, pole sellist kaasaskantavat tehnikatki, aga ilma audiogrammita me midagi soovitada ei saa ja niisama ostma pole mõtet hakata.
Tütar nüüd hädas. Vaja memmeke viiendalt korruselt alla saada, linna teise otsa sõita ning seal uuesti neljandale korrusele ronida. Sülle võtta memmekest ei jaksa, ise ta nii palju ei kõnni. Järelikult jääbki uus kuuldeaparaat saamata...
Kindlasti pole ta ainus, kes sellise asjaga hädas on. Kui kiirabi peaks memmekese haiglasse viima, siis on neil vastav kandetool olemas, aga arsti juurde nemad inimest ei vii. Invatakso sõidab ainult ukse ette, heal juhul vaatab ka, et inimene välisuksest sisse saab. Edasine ei kuulu nende kompetentsi.
Kuidas pääseb eakas või puudega inimene arsti juurde? Koduvisiite teevad ainult perearstid, vist ka mõned hambaarstid (vähemalt mingi aeg tagasi tegid). Mujale tuleb ise minna...
Isegi liftiga majas ei pääse tavaliselt välisukse juurest otse liftini, ikka on mõned trepiastmed. Need aga võivad osutuda kellelegi ületamatuks takistuseks...
Kas tõesti pole ühtegi taksofirmat või üksiküritajat, kes sellist teenust pakuks? Vaja pole ju muud, kui kandetooli, kahte tugevat meest ning sõidukit...
Kirjutanud kukupai klo 15:01 10 vastukaja Linkit tähän tekstiin
Sildid elust enesest, nuuks
Olid ka kuskil?
Thela tahab teada....
Eks olin muidugi, mingi jälg nendest sündmustest mälus on...
1. Esimene inimene astus Kuule 21.07. 1969
Suvine aeg, koolivaheaeg ja eks ma ilmselt kuskil siin Nõmme vahet seiklesin. Soome TV oli meil tollal juba täiesti olemas ja ju siis õhtustest uudistest kuulsime. Meie lehtedes kirjutati sellest mõni päev hiljem, nii et ega ma väga täpselt mäletagi...
2. John Lennon mõrvati 8.12.1980
Kõige suurema tõenäosusega tööl ja jälle kuulsin õhtul Soome TV-st. Minule see eriti korda ei läinud, ainuke asi, mida mõtlesin, et igasuguseid hulle ka maailmas liigub. Lennon oli siiski staar ja terve ülejäänud õhtu lasti ainult temaga seotud saateid, polnud mul telekast midagi vaadatagi...
3. Tšernobõli aatomielektrijaamas plahvatus 26.04.1986
Ei kuulnudki samal päeval vist, aga järgmine päev oli isa sünnipäev ja seal räägiti sellest küll, paraku jälle ainult Soome TV info põhjal, meie kanalid ju vaikisid mitu päeva ja siis serveeriti seda ka kui üsna tühist avariikest. Meie perest kedagi sinnasaatmise oht ei ähvardanud, see karikas läks mööda.
4. Balti kett 23.08. 1989
Hendriksoni küürul - kett läks ju sealtkaudu ja abikaasa ettevõttele olid sinna kohad määratud. Mina olin sel ajal ju kolmanda lapsega kodune. Sama päev oli ka ühe mu lähedase sugulase 60.juubel.
Kodus, sellest kirjutasin pikemalt siin.
6. Diana suri 31.08. 1997
Suve viimane päev, järgmisel päeval pidid lapsed kooli minema. Kodus me kõik olime, mina vist sekeldasin õues ja kui tuppa tulin, siis lapsed ütlesid, et selline uudis. Edasi vaatasime muidugi telekat ja püüdsime aru saada, mis siis õieti juhtus. Eks see sündmus täitis kõik uudistekanalid mitmeks päevaks ja matuseid vaatasime ka. Diana oli sümpaatne printsess ja tema hukkumise lugu siiani ju segane...
Loomulikult Nõmme suusasilla juures. See on olnud traditsiooniline aastavahetamise koht juba pikka aega, terve Tallinn nagu peopesal ja tolle aasta ilutulestikud olid eriti võimsad ka. Igatahes südaööl huilgas rahvas seal täiest kõrist ja raketid paukusid nagu oleks sõda lahti läinud.
8. Toimus terroriakt World Trade Centerile 11.09. 2001
Tööl olin. Raadiot ega telekat meil seal polnud, keegi tuli ja ütles. Pärast õhtul kodus vaatasin, see uudis täitis kõik kanalid. Ega kohe kohale jõudnudki, millega tegu.
9. Michael Jackson suri 25.06. 2009
Siinsamas kus praegu - oma voodis, läpakas põlvedel. Lugesin Postimehe mingi artikli kommentaare ja nende hulgas oli üks selline, et miks Postimees midagi ei kirjuta sellest, CNN räägib juba tund aega. Klikkisin siis sinna ja oli jutt jumala tõsi. Mingi aja pärast ilmus Postimehe lehele ka nupuke. Aga tegelikult jättis suht külmaks, pole kunagi tema fänn olnud. Poole silmaga kiikasin hiljem neid arutelusid surmapõhjuste ja laste hooldusõiguste üle.
Pühapäevane päev - pool päeva olin tööl, lootsin ka ühe blogijaga kokku saada, kuid olude sunnil piirdusime telefonivestlusega. Kodus kütsin ahju ja üritasin kööki soojaks saada. Tuba on soe, köök mitte eriti. Seal ju seinad nii hõredad ja pliit ei ole ikkagi ahi. Tööl kohvilauas arutasime naistega, et Päästeamet annab ikka lolli nõu - vanainimesed jäägu külmaga tuppa. Vanad just on kogenud kõike ja oskavad end korralikult riide panna (meie daamid igatahes keegi ei kurtnud, et külm ära võtaks). Hoopis nabajopedes noored tuleks koduaresti panna. Õhtu lebotasin niisama...
Edasi läheb: Trulla, Ninataga ja Wild
pildil veekannu serv minu köögis hommikul
Kirjutanud kukupai klo 00:08 2 vastukaja Linkit tähän tekstiin
Mis seal üleval on?
Ega ma kõndides väga sinna taeva poole vahi, ikka rohkem nina ette, et mõnel jääkonarusel (mida praegu piisavalt) mitte libastuda ja käkaskaela uperkuuti lennata...
Aga vahel tasub üles vaadata küll, kasvõi sellepärast, et mitte kogemata suurt lumehunnikut krae vahele saada.
Kui ohutust kaugusest vaadata, võib üleval muidugi mõndagi vahvat avastada, päikese mängu puulatvades või tulede helgi linnatornidel. Kui pime, siis kaob tornitipp vaateväljast....
Lihtsalt taevas võib muidugi ka kena olla, kuigi praegune ilu ennustab külma jätkumist....
Kirjutanud kukupai klo 23:02 9 vastukaja Linkit tähän tekstiin
Kas pea terve?
Kutsume teid osalema PEA projekti ajutrauma koostöövõrgustiku seminaril
TALLINNA PUUETEGA INIMESTE KOJAS ENDLA 59
21.01.2010 kell 10.00 -12.00
PEA keskuse projekti meeskond on kutsunud Eestisse esinema
- Euroopa rahvatervise magistri ja psühhiaatri dr. Pavel Ptyushkini, kes
resideerub Sloveenias ja on osalenud paljudes Rahvusvahelise
Funktsioonide Klassifikatsiooni arendusprojektides Euroopas.
- lastearst dr. Hermina Damjani, kes töötab Sloveenia
Rehabilitatsiooniinstituudi kliiniku juhatajana ja annab ülevaate
holistilisest rehabilitatsioonist Sloveenia näitel. Dr. Damjan on
korraldanud oma kliinikus paljude kriisi (sõja)piirkonna laste
traumade järgset rehabilitatsiooni.
Loeng toimub inglise keeles, tõlge eesti keelde. Loeng on osalejatele
tasuta. Projekti toetab Norra EMP.
Rahvusvahelist Funktsioonide Klassifikatsioon on ühine keel meditsiini,
haridus ja sotsiaalvaldkonna vaheliseks suhtlemiseks
PEA keskus soovitab kasutada Rahvusvahelist Funktsioonide
Klassifikatsiooni meditsiinis ja sotsiaaltöös abivajaduste hindamisel
ja teenuste vajaduste väljaselgitamisel.
Lisainfo Rahvusvahelise Funktsioonide Klassifikatsiooni kohta:
http://www.sm.ee/tegevus/tervis/tervishoid-ja-ravimid/e-tervis/klassifikaatorid/rahvusvaheline-funktsioneerimisvoime-vaeguste-ja-tervise-klassifikatsioon-rfk-icf.html
Infot PEA projektist:
http://www.ajutrauma.ee/moodul.php?moodul=CMS&Komponent=Lehed&id=65
<http://www.ajutrauma.ee/moodul.php?moodul=CMS&Komponent=Lehed&id=65>
Palun teatada osalemissoovist info@ajutrauma.ee info@ajutrauma.ee>
Kohvilaud ja PEA keskuse materjalide jagamine algab kell 10.30
Kirjutanud kukupai klo 11:52 0 vastukaja Linkit tähän tekstiin
Müts pähe!
Selle hooaja mütsitrend on ikka väga üheülbaline, värvidest on valida ainult valge ning erinevus on ainult kujus ja paksuses... Vägisi tuleb meelde aeg nii aastat kolmkümmend tagasi, kus valge barett pidi kuuluma iga daami garderoobi.
Mood nõuab ohvreid, mis parata...
Nii ongi siis postid endale pähe sättinud kelmikad tutimütsid, lilletünn uhkeldab paksu suusamütsiga, korsten on leidnud pitsäärisega kübara ning kased on üksmeelselt pähe sidunud õhulised pitsrätid.
Kirjutanud kukupai klo 00:40 8 vastukaja Linkit tähän tekstiin
Kui teil või teie tuttavatel on bullterjer, keda peetakse inimesele ohtlikuks tõuks ja kui teie tutvusringkonnas on väikeseid lapsi, siis ärge mitte mingil juhul jätke koera ja last ilma järelvalveta.
Pildil olev sündmus oli toimunud vaid mõne hetkega!
Kirjutanud kukupai klo 11:57 17 vastukaja Linkit tähän tekstiin
nats reklaami
Tallinna Puuetega Inimeste Koda kutsub puuetega laste vanemaid ja
hooldajaid osalema projektis "Tööotsija tööriistakast - abiks puudega
inimesele ja puudega lapse vanemale"
Alates veebruarist 2010 algavad aktiviseerimiskursused puuetega laste
vanematele ja hooldajatele. Grupi suuruseks on kuni 12 inimest.
Kursuste käigus on võimalik osalejatel teadvustada isiklikke ressursse,
õppida eesmärkide püstitamist ning aja juhtimist, arendada
suhtlemisoskusi ja planeerida oma tööelu. Kursusi viivad läbi psühholoogid.
Kursused toimuvad regulaarsusega kord nädalas 4 tundi, kokku toimub 12
kohtumist. Moodustatakse nii eesti kui venekeelne grupp. Vajaduse korral
on võimalik kursuste ajal kasutada lapsehoiuteenust.
Puuetega laste vanematel ja hooldajatel on võimalik projekti käigus
saada individuaalset psühholoogilist ja sotsiaalnõustamist. Kursustel
osalemine ja nõustamisteenused on sihtrühmale tasuta.
Kolmapäeval, 13. jaanuaril kell 15 toimub kursusi tutvustav
teavitamisüritus Tallinna Puuetega Inimeste Tegevuskeskuses, Endla 59.
Infoüritusele on oodatud puuetega laste vanemad, hooldajad,
sotsiaaltöötajad, puuetega inimeste spetsialistid, haridustöötajad, jne.
Tõlge vene keelde.
Kursustele ja infopäevale registreerumine tel. 55 672 585 või e- mailil
kylli@tallinnakoda.ee
Tule kohtuma toredate inimestega ja saa uusi kogemusi!
Projekti läbiviimist toetab Euroopa Sotsiaalfond.
Kirjutanud kukupai klo 14:42 2 vastukaja Linkit tähän tekstiin
Töö ei riku meest...
Naist ka mitte, aga tööriista rikub küll...
Praeguse aja nõutuim töömees: lumesahkaja
Aga sügisel olid meie kandis tegijad muidugi teemeistrid. Et nad tee vale kaldega tegid, sai ruttu selgeks. Eks kevadel näeme, kui hull lugu tegelikult on...
Kirjutanud kukupai klo 02:33 10 vastukaja Linkit tähän tekstiin
Juba algab...
Spämmimine teadagi. Aga tundub, et Google tõlkemasin on kah aastavahetuse puhul veidi švipsis olnud, millega muidu seletada, et ta isegi asesõnu enam tõlkida ei oska, muust rääkimata...
Minu nimi on Sandra. Sina oled naine olin üllatunud kui nägin oma profiili ja ma tahaksin luua pikaajalist suhet teiega. Lisaks, ma nagu sina vastata mulle, minu e mail box (XXX) Seda seetõttu, et ma ei tea võimalusi ülejäänud foorumis pikka aega. palun kui teil on huvi teada rohkem minust ja mulle saata teile mõned pildid sellest kaevandusest, ma nagu sa minuga tagasi läbi mu e-posti aadress.
Tänu ootavad sinult.
My name is Sandra. i am a female I was impressed when i saw your profile and i will like to establish a long lasting relationship with you. In addition,i will like you to reply me through my e mail box (XXX) This is because i don’t know the possibilities of remaining in forum for a long time. please If you are interested in knowing more about me, and for me to send you some pictures of mine,i will like you contact me back through my email address.
Kirjutanud kukupai klo 02:20 0 vastukaja Linkit tähän tekstiin
Mis siin särab?
Lõppevad pühad tõid sära igale maitsele, lisaks ilmutas end veel päike - no mida sa hing veel tahta oskad? Polnudki seekordseks fotojahiks vaja pikalt kõvaketast kammida -valik on tuledes jõulukuusest ja inglist uue aasta ilutulestikuni, sekka päikese käes säravast lumest jääpurikateni.
Ärge siis silmi pimestage!
Kirjutanud kukupai klo 16:36 12 vastukaja Linkit tähän tekstiin
uus, uuem, kõige uuem...
Uue aasta esimene päev on päikeseline ja lumine - ehk tuleb aastagi kena ja päikeseline....
Kirjutanud kukupai klo 13:50 6 vastukaja Linkit tähän tekstiin